Sangeres kry slegte tyding voor optredeJennifer Zamudio en haar pa, René. Foto: Facebook Die sangeres Jennifer Zamudio moes gister by ŉ Noord-Kaapse fees op die verhoog gaan slegs ŉ uur nadat sy gehoor het haar pa is oorlede. Rindi Maritz, Jennifer se agent, het Sondag aan Maroela Media gesê Jennifer se pa, René, is in die ouderdom van 80 dood nadat hy verlede jaar met longkanker gediagnoseer is. “Hy het die afgelope paar maande baie agteruitgegaan en ten tyde van sy dood suurstofondersteuning ontvang. Teen die einde het slegs ŉ kwart van sy een long nog gewerk, so hy was baie siek,” het Maritz gesê. “Jennifer se suster was by hom toe dit gebeur het en sy het gesê hy het maar net in sy slaap gegaan.” Jennifer Zamudio (Foto: Maroela Media) René het in ŉ aftreeoord in die Paarl gebly en was ŉ bekende visserman aan die Weskus. Maritz het gesê Jennifer het ŉ kort ruk gelede twee weke voltyds by haar pa deurgebring om van hom afskeid te neem. Volgens Maritz het Jennifer se suster haar Saterdag van hul pa se afsterwe laat weet slegs ŉ uur voor Jennifer by die Kalahari Jagtersfees in Kuruman moes optree. “Sy het later vir my gesê sy was aanvanklik paniekerig en het nie geweet of sy haar optrede moet kanselleer of wat sy moet doen nie. Toe besluit sy, ek gaan hierdie optrede vir oulaas vir my pa doen.” Maritz het gesê Jennifer se optrede het seepglad verloop totdat sy in die laaste liedjie emosioneel “gebreek” en begin huil het. “Hulle moes die musiek stop, want dit was net vir haar te moeilik om aan te gaan. Sy het aan die gehoor om verskoning gevra en vertel van die slegte nuus wat sy so pas ontvang het. Almal het opgestaan en vir haar hande geklap. Die mense het regtig begrip vir haar situasie gehad en haar getroos,” het sy gesê. “Jennifer se pa was haar grootste ondersteuner. Hulle verjaar op dieselfde dag en was nog altyd baie geheg aan mekaar. Hy sou haar ná elke optrede bel om te hoor hoe dit gaan. Hy was so trots op haar en haar loopbaan,” het Maritz gesê. Jennifer het Saterdag op haar Facebook-blad geskryf: “Vandag het ek my grootste fan verloor! Jy was ons anker en die beste raadgewer ooit! Pappa, ek gaan jou so baie mis! Lief jou nou en vir altyd.” Jennifer het onlangs haar elfde en jongste album, Ongelooflik, vrygestel. Maroela Media het ook vroeër berig die sangeres is ŉ finalis in die internasionale videokompetisie, SuperXstar. Sy het intussen ander plaaslike sangers uitgestof en gaan in Oktober aan die finale ronde deelneem.